
Ushbu o’quv majmuada loyihalarning mohiyati va ularni tayyorlash, loyiha tahlili kontseptsiyasi, loyihalarini moliyaviy-iqtisodiy baholashning uslubiy asoslari va usullari, loyihalarni tahlil qilishning turli jihatlari yoritilgan. Loyihalarni texnik, institutsional, ijtimoiy, ekologik, moliyaviy va iqtisodiy tahlil qilish masalalari alohida-alohida mavzularda berilgan; shuningdek loyihalarning tavakkal xavfini baholash mavzusi o’rin olgan. Iqtisodiy tahlilning uslubi investitsiya loyihalarining tahlili uslubidan va yondashuvidan tubdan farq qiladi. Iqtisodiy tahlil jarayonida loyiha mamlakat iqtisodiyoti uchun qanday naf berishi, mamlakat makroiqtisodiyotiga, uning monitar va fiskal siyosatiga aloqadorligi keng va chuqur tahlil qilinadi. Loyiha tahlilida asosiy e’tibor investitsiyalarni samaradorligiga qaratiladi va bu ko’proq investorlarni qarashini hamda davlat manfatlarini muvozanatini ifoda etadi. Shu bilan birga ushbu qo’llanmada ekologik, institutsional, ijtimoiy, makroiqtisodiy va moliyaviy iqtisodiy yondashuvlarga alohida e’tibor qaratilgan. Investitsiya loyihalarini tahlilida esa bunday ko’p qirrali yondashuv cheklangan va asosiy e’tibor investor va tijorat nuqtai nazaridan qaraladi. Shu sababli ushbu qo’llanma iqtisodiy - analitik xususiyatga ega.
Qo’llanma iqtisodiyot yo’nalishida ta’lim olinayotgan talabalarga mo’ljallangan. Undan loyihalarni tuzish va tahlil qilish bilan shug’ullanuvchilar ham foydalanishlari mumkin.















10 mavzu. INSTITUTsIONAL TAHLIL
[bookmark: _GoBack]
10.1. Institutsional tahlilning mohiyati va maqsadlari

Institutsional tahlil loyiha ustida bajariladigan ishlarning eng muhimlaridan biriga aylandi. Loyihalarining natijalari ko’p jihatdan tashkiliy tuzilma sifatiga ham bog’liq. Loyihani amalga oshiruvchi tashkilotlarni o’rganish, ularning boshqaruv imkoniyatlari, shuningdek, markaziy hokimiyatning loyiha uchun mutasaddi bo’lgan tashkilotlarga yordam berishga qanchalik tayyor ekanliklarini baholashga imkon beradi. Yaxshi shakllanmagan, takomillashmagan boshqaruv tuzilmasiga, malakali mutaxassislar, axborot tizimlari va hokazolarga ega bo’lmagan tashkilotlar zimmasiga loyihalarni amalga oshirishni topshirish yoki ular taklif etgan loyihalarni moliyalashtirish muvaffaqiyatsizlikka olib kelishi mumkin (yoki hech bo’lmaganda qo’shimcha xarajatlarni keltirib chiqaradi).
Institutsional tahlil loyihalarni samarali amalga oshirish va eksplutatsiya qilishga, shuningdek, mavjud tashkilotlarni mustahkamlash, malakali mutaxassislar bilan to’ldirishga ko’mak berishi lozim. Kuchli institutlarni tashkil etish loyihaga ko’ra foydalaniladigan milliy hamda xalqaro resurslarni muhofaza qilgan holda loyihalarni samarali amalga oshirish imkonini beradi. Investitsiya loyihalari institutsional tahlili (IT) dan maqsad loyiha amalga oshirilayotgan makondagi tashkiliy, huquqiy, siyosiy va ma’muriy vaziyat (muhit)ga baho berish hamda loyihaga jalb etilgan tashkilotlarning imkoniyatlarini mustahkamlash chora-tadbirlari borasida tavsiyalar ishlab chiqishdan iborat. Tavsiyalar quyidagi masalalarni qamrab oladi:
a) menejment uslublari va usullari, shu jumladan, monitoring va baholash;
b) tashkiliy tuzilma, undagi o’zgarishlar;
v) rejalashtirish, shu jumladan, investitsiyalarni joylashtirishni rejalashtirish;
g) xodimlar tarkibini to’ldirish, o’qitish, malakasini oshirish;
d) moliyaviy faoliyat, shu jumladan moliyaviy faoliyatni boshqarish, smetalar tuzish, buxgalteriya hisobi va taftish;
e) loyihalarning moddiy-texnik ta’minoti;
j) ekspluatatsiya va texnik xizmat ko’rsatish tizimlari;
z) tashkilotlararo muvofiqlashtirish;
i) alohida sektorlarga nisbatan siyosat masalalari.
Bu vazifalar nafaqat loyihalarni amalga oshirayotgan va ekspluatatsiya qilayotgan tashkilotlar, shuningdek, loyiha muvaffaqiyatiga ta’sir ko’rsatuvchi hukumat va tarmoq tuzilmalariga, ya’ni vazirliklar, idoralar, banklar, tadqiqot muassasalariga ham tegishli.
O’tish davrini boshidan kechirayotgan mamlakatlarda institutsional tahlilning muhim vazifalaridan biri eski davlat tashkilotlarini bozor iqtisodiyotidagi boshqacharoq vazifalarni bajarishga moslashgan yangi tashkilotlar, agentliklar va korxonalarga aylantirish bo’lgan. Bu muammoning naqadar muhimligi bir qator mamlakatlarda ommaviy xususiylashtirish loyihalarini amalga oshirish chog’ida yaqqol namoyon bo’ldi. Jumladan O’zbekistonda jahon bankining paxtachilik industriyasini takomillashtirish bo’yicha loyihasi misol bo’la oladi Iqtisodiyotni qayta qurish sharoitida loyihaga mutasaddi bo’lgan tashkilotlar uchun “mulkchilik” kontseptsiyasi o’ta muhim hisoblanadi. Loyihani amalga oshiruvchi tashkilotlar uning muvaffaqiyati yoki muvaffaqiyatsizligi uchun mas’uliyatni o’z zimmalariga olgandagina ijobiy natijaga erishiladi. Mulk huquqi mutasaddi tashkilotlar menejerlari loyiha maqsadlarini anglashlari va bu maqsadlarga erishish uchun zarur qaror qabul qilish vakolatiga ega ekanliklarini anglatadi. Bunday vaziyatda ularda ham shaxsiy manfaatdorlik, ham loyihaga rahbarlik qilish imkoniyati mavjud bo’ladi.
Institutsional tahlilning kattagina qismi “mulkchilik” omili loyihani muvaffaqiyatli amalga oshirishga qanchalik ta’sir etishini aniqlashga qaratilgan.

10.2. Institutsional tahlil tuzilmasi

Investitsiya loyihalarini institutsional tahlil uchun konkret sharoitlarga tezda moslashtirsa bo’ladigan standart echimlar yoki modellar deyarli yo’q. Institutlarni rivojlantirish uzoq davom etuvchi eksperimentlar va adaptatsiya (moslashuv) jarayonlaridan iborat. Bu jarayonlar esa ko’pincha siyosiy va iqtisodiy vaziyatning salbiy o’zgarishlari tufayli muvaffaqiyatsizlikka uchraydi. Umuman olganda institutsional tahlilga quyidagi vazifalarni bajarish kiradi:
- loyiha amalga oshiriladigan institutsional shart-sharoitlarni (tashkilotlar, me’yoriy hujjatlar va siyosiy omillarni) aniqlash va tasvirlab berish;
- loyihada ishtirok etuvchi tashkilotlarning moddiy va mehnat resurslari, texnik malakasi, tashkiliy tuzilmasi, boshqaruv va ma’muriy imkoniyatlari, moliyaviy ahvoli nuqtai nazaridan kuchli va zaif tomonlarini baholash;
- qonunlar, siyosat va yo’riqnomalar o’zgarishining loyihani amalga oshirish va ekspluatatsiya qilishga (ayniqsa, atrof-muhitni muhofaza qilish, ish haqi, baholar, subsidiyalar, tashqi savdo, valyuta kursi va hokazolarga ) ehtimol bo’lgan ta’sirini baholash;
- loyihada qatnashuvchi tashkilotlarning zaif jihatlarini bartaraf qilishning muqobil yo’llarini hamda qonunlar, siyosat va yo’riqnomalarning loyihaga ko’rsatishi mumkin bo’lgan potentsial salbiy ta’siriga qarshi chora-tadbirlarni ilgari surish (tegishli takomillashtirish ishlari loyiha amalga oshirilayotgan va ekspluatatsiya qilinayotgan vaqtda hamda bundan oldin loyiha bo’yicha ish grafigiga ko’ra amalga oshiriladi);
- tavsiya qilinayotgan tashkiliy o’zgarishlarni amalga oshirish uchun kerak bo’lishi mumkin bo’lgan texnik yordam bo’yicha takliflarni ilgari surish hamda zarur ishlarni o’tkazish grafigini ishlab chiqish.

10.3. Loyiha ishtirokchilari faoliyatidagi doimiy muammolar

Iqtisodiyotni qayta qurish jarayonida ikki muhim institutsional muammo kuzatiladi. Birinchidan, bu mavjud hukumat muassasalarini isloh qilish zarurati, ikkinchidan, eski tuzumda mavjud bo’lmagan yangi institutlarni tashkil tish.
Masalan, sobiq Sovet Ittifoqi respublikalarida bank tizimi, birjalar va boshqa bir qator institutlar mavjud emas edi. Bozor iqtisodiyotiga o’tish ushbu zaruratlarni keltirib chiqardi va tijorat banklari, birjalar, lizing kompaniyalari, mikromoliya institutlari kabi yangi bozor institutlari yaratildi.
Iqtisodiy islohotlar, yangi bozor institutlarining yaratilishi shubhasiz, ishsizlik va boshqa ijtimoiy muammolarni keltirib chiqaradi. Xususiy sektor va bandlikning boshqa muqobil sohalari ishga tushguniga qadar esa ancha uzilish yuzaga keladi. Shu tufayli o’tish davri iqtisodiyotida institutsional islohotlar ijtimoiy himoya tizimini yaratish bilan birga bormasa, amalga oshirib bo’lmaydigan vazifaga aylanadi.
O’zbekistonda bozor iqtisodiyotiga bosqichma–bosqich o’tilishi va bozor iqtisodiyotiga o’tish tajribasi O’zbekiston modeli nomi bilan jahonda tan olindi. Bu institutsional rivojlanishning o’ziga xos va zamonga mos yo’li bo’lib tarixda qoldi.
Institutsional muammolarni xarakterlash uchun ko’pincha zarur echimlarni topishga halaqit beruvchi yuzaki atamalar qo’llaniladi. Masalan, qiyinchilikka uchragan loyiha haqida, uning “rahbarlari zaif” deyilsa, loyiha muvaffaqiyatini “loyihaning harakatchan menejeri” bilan bog’lashadi. Moliyaviy faoliyatni nazorat qilishda yuzaga kelgan qiyinchiliklarni esa ko’pincha buxgalteriyada personal kompyuterlarning yo’qligi bilan izohlashadi, xodimlar va ma’muriyatning qoniqarsiz ishi esa, xodimlarda etarli malaka yo’q, deb osongina izohlab qo’yiladi.
Ammo bu ko’rinib turgan kamchiliklarni tuzatish bo’yicha taklif qilingan qarorlar ko’pincha navbatdagi muammolar qatlamini aniqlashning ancha qimmat turadigan yo’lidir. Albatta, yaxshi menejer kerak. Lekin menejerlar aslida ishga layoqatli bo’lsalaru bir-biriga zid talablarga duch kelishsa hamda bu ziddiyatni echish vakolatiga ega bo’lishmasa menejerlarni o’zgartirishdek ko’p vaqt talab qiluvchi va qimmat turuvchi jarayon hech qanday ijobiy natija bermaydi. Shu singari haqiqiy muammo buxgalteriya hisobini avtomatlashtirish emas, balki aniq axborotning kelib turishi bo’lsa kompyuter o’rnatish bilan masala echilib qolmaydi.
Ko’pgina davlatlarda vazirliklardagi byudjet hisob-kitoblarida personal komp’yuterlarni qo’llash nafaqat axborotlarni qayta ishlash hajmlarini ko’paytirish va tezligini oshirish tufayli, shuningdek, vazirliklar rahbarlariga axborot tizimining o’zini o’zgartirish imkonini bergani uchun ham muvaffaqiyatli bo’ldi. Natijada shu mamlakatlarda hisobotlarni topshirish tartibi soddalashdi va shu qadar tezlashdiki, topshirish muddatlari hafta va oylar o’rniga kunlargacha qisqardi hamda turli xildagi va hajmdagi xarajatlar oqibatini ancha aniqroq baholash tizimini o’rnatishga erishildi.
Xuddi shuningdek, ayrim hollarda xodimlar malakasining etishmasligi ularning qoniqarsiz ishlashining vazifalarini belgilash va stimullar tizimida aniqlik etishmasligi, xizmatda ko’tarilish imkoniyatlari cheklanganligi kabi omillarga nisbatan ikkinchi darajali sababi bo’lishi mumkin. Bu omillarda o’zgarish yasamasdan turib, xodimlarni o’qitish borasidagi chora-tadbirlar kutilgan natijani bermaydi.
Qisqacha qilib aytganda, odatda, loyihalarni amalga oshirayotganda paydo bo’ladigan ko’pgina institutsional muammolar juda chuqur sabablarga ega. Bu sabablarni aniqlamasdan turib esa uzoq muddatli qarorlar qabul qilish qiyin. Sanab o’tilgan qiyinchiliklardan ko’pini hal etish o’nlab yillarni talab qilishi mumkin.
Chunki ular chuqur iqtisodiy, texnik, ijtimoiy va madaniy cheklanishlarni aks ettiradi. Yangi institutlar o’z jamiyatida ildiz otishi va o’z madaniy muhitiga moslashishi kerak. Texnik va boshqaruv layoqati siyosatni samarali rejalashtirish, ishlarni dasturlash, moliya va kadrlarni boshqarish va hozirgi zamon tashkilotining boshqa muhim vazifalarini bajarishni ta’minlashi uchun asta-sekin yaxshilanib borishi kerak.
O’zbekistondagi institutsional rivojlanish jarayoni xuddi shu xalqaro tajribaga, uning xulosalariga asoslandi va uning tajribasi xalqaro ko’lamda e’tirof etildi. 2010 yilning may oyida bo’lib o’tgan Osiyo taraqqiyot bankining boshqaruvchilarining yillik anjumanini eslab o’tish kifoyadir.

10.4. Bozor iqtisodiyoti institutlarni tashkil etishga
ta’sir etuvchi omillar

Loyihalar bozor iqtisodiyotining samarali rivojlantirish qurolidir. Bu qurolni ishlashi uchun bozor iqtisodiyoti institutlari yaratilishi va mavjudlari ishlab chiqarish kuchlarining talabiga monand o’zgarib borishi shart.
Zaruriy institutlarni tashkil etish (ayniqsa, rivojlantirish loyihalari bilan bog’liq hollarda) uch guruh omillar ta’sirida murakkablashadi. Bular:
a) noqulay siyosiy shart-sharoitlarning salbiy ta’siri;
b) loyiha oldiga qo’yilgan maqsadlarning murakkabligi;
v) loyihaning investitsiyadan keyingi bosqichiga e’tiborsizlik.
Shu tufayli institutsional muammolarni aniqlash, baholash hamda echish borasida tavsiyalar ishlab chiqish uchun (bu borada umumiy modellar, andozalar yo’qligini ham e’tiborga olgan holda) sanab o’tilgan omillarni e’tiborga olish zarur.
Siyosiy omillar ta’siri
Barcha taraqqiyot loyihalari xoh u davlat sektorida, xoh u xususiy sektorda bo’lsin, hukumat makroiqtisodiy siyosatining hamda bu siyosatni o’zida mujassamlashtirgan qonunlar va me’yoriy hujjatlar kuchli ta’siri ostida bo’ladi. Agar tashkiliy tuzilmalar o’z kuch va resurslarini siyosiy qarorlarining salbiy ta’siriga qarshi kurashga sarflashga majbur bo’lsalar bu tuzilmalar uzoq istiqbolga muvaffaqiyat bilan ishlay olmaydilar. Hokimiyat loyiha amalga oshirilayotgan iqtisodiy shart-sharoitlarni (jiddiy suratda) buzib ko’rsatsa, institutsional muammolar soni ortib ketadi. Asoslanmagan valyuta almashuv kursi yoki savdo siyosati nafaqat loyiha bo’yicha olinadigan daromadlar darajasiga ta’sir ko’rsatadi, shuningdek, ehtiyot qismlarni qidirib topish, eksport-import operatsiyalari yo’lidagi byurokratik to’siqlarni engish kabilarga ortiqcha kuch kelishga olib keladi.
Ayniqsa, xalqaro loyihalarga davlatning narx va byudjet siyosati loyihaning iqtisodiy va moliyaviy faoliyatiga katta ta’sir etadi. O’zbekistonda davlat manfaatlari va mamlakat aholisining manfaatlari bilan loyihaning maqsadlariG’manfaatlari uyg’unlashsagina loyiha ijobiy baholanadi. Mana shu qoidaga O’zbekiston hukumati qat’iy rioya qilishi natijasida mamlakat mustaqqilligining birinchi 20 yilligi yakunlari bo’yicha O’zbekistonning tashqi qarzi yo’q va u import salohiyati jihatidan dunyodagi juda kam mamlakatlar sirasiga kiradi. Shuni dalil sifatida aytish kerakki, O’zbekiston hukumati Jaxon Banki bilan ishlagan birinchi loyihasidan (O’zbekistonda paxtachilik industriyasini takomillashtirish loyihasi) shu qoidaga amal qilib kelmoqda va avvallari tanqidiy ko’z bilan qaragan Jaxon Bankining ekspertlari va maslahatchilari bu qoidaning naqadar to’g’ri ekanligini hozirda tan olishmoqda. (Osiyo taraqqiyot banki boshqaruvchilarining may 2010 yilgi yillik anjumanlari materiallariga qarang).
Maqsadlar murakkabligi
Ko’pchilik iste’molchilar va manfaat ko’ruvchilar talabini ifoda etuvchi yirik, ijtimoiy yo’naltirilgan rivojlantirish loyihalarida ko’p hollarda loyiha maqsadi va unga erishish vositalarini belgilash qiyin bo’ladi. Bunga misol tariqasida ta’lim dasturi va mineral o’g’itlar ishlab chiqarishga investitsiya sarflari loyihalarini taqqoslashimiz mumkin. Ma’lumotli va o’zgaruvchan sharoitlarga tez moslashuvchan kishilarni tayyorlash vazifasini ma’lum miqdordagi o’g’it ishlab chiqarish vazifasiga ko’ra baholash qiyin. O’qitish dasturida maqsadga erishish usullari ham ancha murakkab va noaniqdir.
Ayrim loyihalarda maqsadlar aniq-ravshan bo’lsa-da, ular shunchalik ko’pki, ularning hammasiga bir tekis erishishni ta’minlab bo’lmaydi. Masalan, qishloq tumanlarini kompleks rivojlantirish loyihalari qishloq xo’jaligi ishlab chiqarishni ko’tarish, infratuzilmani rivojlantirish, ijtimoiy xizmatlarni kengaytirish, madaniy an’analarni o’zgartirish kabi maqsadlarga duch keldi.
Ijtimoiy yo’naltirilgan loyihalar ko’p sonli aholi bilan ish ko’radiki, loyiha agentligi ularga doim ham bevosita ta’sir ko’rsata olmaydi (elektrostantsiya direktorii o’z xodimlariga ta’sir ko’rsatishiga o’xshab).
Loyihani o’rab turgan muhitga nisbatan uni boshqarishning uch jihatiga alohida to’xtalib o’tish zarur:
1. Standart va eksperimental loyihalardan foydalanish.
2. Ishlarni muvofiqlashtirish uslublari.
3. Boshqaruv nazoratini takomillashtirish bo’yicha chora-tadbirlar.
Infratuzilmalar, kommunal inshootlar va yirik sanoat korxonalari qurish loyihalari tashkiliy jihatdan birmuncha afzallikka egalar. Ya’ni ular uchun zarur tashkiliy tadbirlar va texnologiyalar, standart echimlar mavjud. Ko’pchilik loyihalar uchun esa standart echimlar, texnologiyalarni qo’llab bo’lmaydi. Bunday sharoitda moslashtirish qobiliyati tashkiliy tuzilmaning muvaffaqiyat garovi bo’lishi mumkin.
Moslashtiruv ishi byurokratik muassasalar uchun ayniqsa qiyin kechadi. Bunga ularning rejali xarajatlar haqida doimiy hisobot berishga majburliklari va har qanday xavfdan qochishlari sababki, bu hol ularni konservativ qilib qo’yadi. Ayrim hollarda loyihani amalga oshiruvchi tashkilotga murakkab institutsional va moddiy-texnik talablar qo’yiladigan bitta yirik loyihadan ko’ra, o’rnatilgan grafik bo’yicha bir nechta eksperimental loyihalarni amalga oshirish maqsadga muvofiq bo’lishi mumkin.
Eksperimental loyihalarga muqobil variant - kichik dasturlarni subpudratchi tashkilotlarga topshirishdir. Bunda bosh pudratchi bunday dasturlarni moliyalashtirish, texnik yordam ko’rsatishni o’z zimmasiga oladi.
Muvofiqlashtirish muammolari
Yirik loyihalarga xos bo’lgan tashkiliy muammolarni hal etishning yana bir yo’li loyihaning bosh maqsadiga erishish uchun qaysi faoliyat turlari asosiy ekanligini aniqlab, cheklangan tashkiliy resurslarni shu faoliyatga jamlash hamda ikkinchi darajali vazifalarni keyinroqqa qoldirishdir. Shunday yondashuvni loyiha bo’yicha ishlarni muvofiqlashtirishga nisbatan ham qo’llash mumkin, chunki ko’p sonli ijrochilar faoliyatini muvofiqlashtirish ko’p vaqt talab etadi va kerakli natija bermasligi mumkin. Muvofiqlashtirishni inkor etib bo’lmaydigan sharoitlarda turli ijrochilar vazifalari aniq-ravshan belgilanishi kerak. Ikkinchi darajali resurslarni nazorat etuvchilar faoliyatini muvofiqlashtiruvchi komitet tuzgandan ko’ra ularni kichik ishchi guruhlarga birlashtirish muvofiqlashtirishning samaraliroq mexanizmi bo’lishi mumkin.
Boshqaruv nazoratini takomillashtirish chora-tadbirlari
Loyiha natijalarini baholashdagi qiyinchiliklarni loyiha faoliyatining mumkin qadar kichikroq nazorat va boshqaruv oson bo’lgan vazifalarga bo’lish yo’li bilan kamaytirish mumkin. Ta’lim va ijtimoiy masalalar bo’yicha loyihalarda moliya faoliyatini boshqarishga katta e’tibor beriladi. Moliyaviy oqimlarni hisobga olish va nazorat qilish esa bu loyihalardagi noaniqliklarni kamaytirar va ularni boshqarishni yaxshilar, moliyaviy tartibni mustahkamlagan bular edi. Shuningdek, zamonaviy boshqaruv axborot tizimini yaratish imkoniyatini beradiki, bu o’z navbatida loyihani samarali boshqaruvning asosiy unsuridir. Patent berish yoki kommunal xizmat ko’rsatish bo’yicha xususiy korxonalar bilan kontrakt tuzish uslublari boshqaruv nazoratini takomillashtirish usuli sifatida keyingi yillarda alohida e’tibor jalb etayapti. Turli sabablarga ko’ra hukumat idoralari bilan shartnoma asosida ishlovchi xususiy korxonalar tomonidan kommunal xizmatlar ko’rsatish transport, sog’liqni saqlash kabi sohalarda xizmat sifatini oshirishga, xarajatlarni qisqartirilishiga olib keladi.

10.5. Loyihalarning investitsiyalardan keyingi bosqichiga e’tiborsizlik

Loyihalarni amalga oshirishdan keyingi bosqichga doim ham etarlicha e’tibor berilavermaydi. Ko’pincha bu holat qaror qabul qiluvchi shaxslarning asosiy e’tibori investitsiyalash bosqichiga jamlangani holda, ekspluatatsiya va joriy xizmat masalalari e’tibordan chetda qolishida namoyon bo’ladi. Buning oqibatida loyihadan olinayotgan daromad kamayadi, asosiy fondlar qisqarib ketadi hamda tashkiliy tuzilma rivojlanishida jiddiy moliyaviy va boshqaruv muammolari kelib chiqadi.
Loyihani amalga oshirishdan manfaatdor bir qancha tashkilotlar va shaxslarni sanab o’tish mumkin (Masalan, xorijiy investorlar, siyosatchilar, kompaniyalar va kasaba uyushmalari). Lekin loyiha tugallanishi bilanoq uni samarali ekspluatatsiya qilish uchun zarur bo’lgan resurlar bilan ta’minlash hamda ma’muriy boshqaruv tizimi tomonidan etarlicha e’tibor berish borasida muammolar paydo bo’ladi.
Loyihani ekspluatatsiya qilish bosqichiga e’tiborsizlikning ko’rinishlaridan biri texnik xizmat ko’rsatish xarajatlari va undan keladigan daromadlarga kam ahamiyat berilishidir. Bu sohaga etarli e’tibor berilishi loyihadan kutilayotgan samarani yanada oshiradi. Loyihani ekspluatatsiya qilish bosqichiga e’tiborsizlik oqibatlaridan biri qaytarilib turuvchi investitsiya xarajatlari etarli darajada tahlil qilinmasligidir. Buning ustiga, bu xarajatlarni qoplash manbalari zarur darajada rejalashtirilmaydi.O’zbekistoda paxtachilik industriyasini takomillashtirish loyihasida loyiha sanoat korxonasining menedjementi bilimlarining etishmasligi, chet el investorining e’tiborsizligi va sust tadbirkorlik sanoat korxonasining etarli darajada samara bilan ishlay olmasligiga asosiy sabab bo’ldi. Loyihaning xususiy sektor korxonalarining tahlili kelgusi loyihalarda bunday kamchiliklarga yo’l qo’ymasliknio’rgatadi.
Qisqacha xulosalar

Investitsiya loyihalarini institutsional tahlil qilishdan maqsad loyiha amalga oshirilayotgan makondagi tashkiliy, huquqiy, siyosiy va ma’muriy vaziyat (muhit)ga baho berish hamda loyihaga jalb etilgan tashkilotlarning imkoniyatlarini mustahkamlash chora-tadbirlari borasida tavsiyalar ishlab chiqishdan iborat. Bu tavsiyalar menejment, tashkiliy tuzilma, rejalashtirish, xodimlarni boshqarish, moliya, moddiy texnik ta’minot kabi sohalarni qamrab oladi va ular loyiha muvaffaqiyatiga ta’sir ko’rsatuvchi hukumat va tarmoq tuzilmalariga, ya’ni vazirliklar, idoralar, banklar, tadqiqot muassasalariga ham taalluqlidir.
Iqtisodiyotni qayta qurish jarayonida ikki muhim institutsional muammo kuzatiladi. Birinchidan, bu mavjud hukumat muassasalarini isloh qilish zarurati bo’lsa, ikkinchidan, eski tuzumda mavjud bo’lgan yangi institutlarni tashkil etishdir.
Loyiha ishtirokchilari faoliyatida menejer malakasi, uning vakolatlari etishmasligi, axborot etishmasligi yoki axborot tizimining murakkabligi, xodimlarni rag’batlantirish tizimida aniqlik etishmasligi kabi chuqur sabablarga ega institutsional muammolarga duch kelinadi.
Loyihani amalga oshirish uchun zaruriy institutlar tashkil etishga uch guruh omillar aks ta’sir ko’rsatadi. Bular:
a) noqulay siyosiy shart-sharoitlar (siyosiy omillar);
b) loyiha oldiga qo’yilgan maqsadlarning murakkabligi;
v) loyihaning investitsiyadan keyingi bosqichiga e’tiborsizlik.
Davlatning noto’g’ri baho va byudjet siyosati, iqtisodiy faoliyatini qat’iy tartibga solish, byurokratik to’sqinlarning mavjud bo’lishi oqibatida bozor signallari buzib ko’rsatiladi, iqtisodiy faoliyat cheklanadi va loyiha muvaffaqiyati shubha ostida qoladi.
Loyiha ishga tushirilgandan so’ng, uni kim ekspluatatsiya qilishi, xarajatlar va  daromadlar qanday bo’lishi kabilar ham loyiha muvaffaqiyati shartlaridan biridir.

Nazorat va muhokama uchun savollar

1. Institutsional tahlilning mohiyatini tushuntirib bering.
2. Institutsional tahlil vazifalari nimalardan iborat, ya’ni tuzilmasi qanday?
3. Loyihalar uchun zarur institutlarni tashkil etishga ta’sir etuvchi omillar nimalardan iborat?
4. Loyihalarning investitsiyalardan keyingi bosqichiga e’tiborsizlik.
5. Institutsional tahlil loyiha tahlilining boshqa turlari bilan qanday bog’langan?
6. Standart va eksperimental loyihalardan foydalanish haqida nima deya olasiz?
7. Ishlarni muvofiqlashtirish uslublari qanday?
8. Boshqaruv nazoratini takomillashtirish bo’yicha chora-tadbirlari qanday?
9. Menejment uslublari va usullari, shu jumladan, monitoring va baholash tizimi qanday?
10.Tashkiliy tuzilma, undagi o’zgarishlar qanday?

